ASEFA ตั้งเป้ารายได้ปีนี้โต 15% ลุยประมูลงานรัฐ-เอกชนต่อเนื่อง
ASEFA ตั้งเป้ารายได้ปีนี้โต 15% ตุน Backlog 1.8 พันลบ. ทยอยรับรู้รายได้ปี 60 ลุยประมูลงานรัฐ-เอกชนต่อเนื่อง หวังดันมาร์เก็ตแชร์เพิ่ม
21 ก.พ. 2560

นายไพบูลย์ อังคณากรกุล กรรมการผู้จัดการ บริษัทอาซีฟา จำกัด (มหาชน) หรือ ASEFA เปิดเผยว่า แผนการดำเนินธุรกิจในปี 60 บริษัทตั้งเป้าหมายรายได้เติบโต 10 – 15% โดยบริษัทมีแผนเข้าร่วมประมูลและเสนองานทั้งภาครัฐและเอกชนอย่างต่อเนื่องเพื่อเพิ่มส่วนแบ่งทางการตลาด(มาร์เกตแชร์) ให้มากขึ้น โดยปัจจุบันบริษัทมีมาร์เกตแชร์อยู่ที่ประมาณ 10% และมีสัดส่วนงานของภาคเอกชน 70-80% และงานภาครัฐ 20-30% ทั้งนี้เชื่อว่าอุตสาหกรรมที่เกี่ยวข้องกับผลิตภัณฑ์กระจายและส่งจ่ายไฟฟ้าและงานบริการวิศวกรรมที่เกี่ยวข้องจะยังเติบโตอย่างต่อเนื่อง
“บริษัทพอใจกับผลงานที่ออกมา ทั้งรายได้และกำไรสูงสุดนับตั้งแต่ก่อตั้งบริษัทซึ่งผลงานในปี 59 ที่เติบโตอย่างน่าประทับใจเมื่อเปรียบเทียบกับปี 58 ที่ผ่านมา ส่งผลให้ปัจจุบันบริษัทฯมีงานในมือ (Backlog) อยู่ที่ประมาณ 1,800 ล้านบาท โดยจะทยอยรับรู้รายได้ในปี 60 และบางส่วนในปี 61 ซึ่งจะสนับสนุนผลประกอบการของบริษัทให้มีการเติบโตอย่างแข็งแกร่ง” นายไพบูลย์ กล่าว